钦定古今图书集成/明伦汇编/官常典/第296卷 > 《别李义》唐·杜甫
## 钦定古今图书集成/明伦汇编/官常典/第296卷 > 《别李义》唐·杜甫

“神尧十八子，十七王其门。”道国及舒国，实惟亲弟昆。
中外贵贱殊，余亦忝诸孙。丈人嗣王业，之子白玉温。
道国继德业，请从丈人论。丈人领宗卿，肃穆古制敦。
先朝纳谏诤，直气横乾坤。子建文章比，河间经术存。
温克富诗礼，骨清虑不喧。洗然遇知己，谈论淮湖奔。
忆昔初见时，小襦绣芳荪。长成忽会面，慰我久病魂。
三峡冬春交，江山云雾昏。正宜且聚集，恨此当离樽。
莫怪执杯迟，我衰涕唾烦。重问子何之，西上岷江源。
愿子少干谒，蜀都足戎轩。误失将帅意，不如亲故恩。
少年早归来，梅花已飞翻。努力慎风水，岂惟数盘餐。
猛虎卧在岸，蛟螭出无痕。王子自爱惜，老夫困石根生别古所嗟，发声为尔吞。